คุณค่าบริษัท : MTLS โชว์กำไรยอดเยี่ยม
ในที่สุด บริษัท เมืองไทย ลิสซิ่ง จำกัด (มหาชน) หรือ MTLS รายงานผลกำไรสุทธิช่วงไตรมาส 2 ปี 60 รวมถึงงวดครึ่งปีแรกเติบโตอย่างแข็งแกร่ง เมื่อเทียบกับช่วงเดียวกันของปีก่อน
11 ส.ค. 2560

โดยผลการดำเนินงานไตรมาส 2 สิ้นสุดวันที่ 30 มิถุนายน 2560 บริษัทมีรายได้รวมขยับขึ้นมาอยู่ที่ 1,765.28 ล้านบาท จากงวดเดียวกันของปีก่อน 1,003.12 ล้านบาท ส่งผลให้บริษัทมีกำไรขยับขึ้นมาอยู่ที่ 571.24 ล้านบาท หรือ 0.27 บาทต่อหุ้น จากงวดเดียวกันของปีก่อน 300.29 ล้านบาท หรือ 0.14 บาทต่อหุ้น
ส่วนผลการดำเนินงานงวดหกเดือน สิ้นสุดวันที่ 30 มิถุนายน 2560 บริษัทมีรายได้รวมขยับขึ้นมาอยู่ที่ 3,328.43 ล้านบาท จากงวดเดียวกันของปีก่อน 1,868.92 ล้านบาท ส่งผลให้บริษัทมีกำไรขยับขึ้นมาอยู่ที่ 1,107.46 ล้านบาท หรือ 0.52 บาทต่อหุ้น จากงวดเดียวกันของปีก่อน 580.30 ล้านบาท หรือ 0.27 บาทต่อหุ้น
ด้วยที่ MTLS ยังคงรักษามาตรฐานการเติบโตของกำไรได้ดีนั้น เนื่องจากเข้าสู่ช่วง High Season ของความต้องการเงินด่วนในกลุ่มลูกหนี้เกษตรกรเพื่อเริ่มเพาะปลูก
พร้อมกับ MTLS รับอานิสงส์บวกจากรายได้ดอกเบี้ยเพิ่มขึ้นกว่า 78.3% จากงวดเดียวกันของปีก่อน จากฐานลูกหนี้รวมที่ขยายตัว 69.9% จากงวดเดียวกันของปีก่อน สอดรับกับจำนวนสาขาที่เพิ่มขึ้นเป็น 2,046 สาขา (เพิ่มขึ้น 810 สาขาจากปีก่อน) ทำให้มีพื้นที่บริการที่ครอบคลุมและใกล้ชิดกลุ่มลูกหนี้มากขึ้น
อีกทั้ง NIM ขยับขึ้นเล็กน้อยจาก 20.8% ในช่วงไตรมาส 2 ปี 59 มาเป็น 21.0% จากผลตอบแทนของสินทรัพย์ที่ดีขึ้นมากเมื่อเทียบกับต้นทุนทางการเงินที่เพิ่มขึ้น และ Cost to income Ratio ปรับลงจาก 49% ในช่วงไตรมาส 2 ปี 59 เหลือเพียง 43.8% สะท้อนความสามารถหารายได้ของสาขาใหม่ที่คุ้มค่าเงินลงทุนและประสิทธิภาพในการบริหารค่าใช้จ่ายดำเนินงานที่สูงขึ้น
ผลดังกล่าวช่วยหนุนให้ผลการดำเนินงานช่วงครึ่งแรกปี 60 ของ MTLS เติบโตแข็งแกร่งนั่นเอง!
ส่งผลให้นักวิเคราะห์ปรับประมาณการกำไรขึ้น สะท้อนศักยภาพธุรกิจที่โดดเด่น จากการเติบโตของพอร์ตลูกหนี้เร็วกว่าคาดมาก บวกกับความสามารถคุมค่าใช้จ่ายที่ดีขึ้น ทำให้กำไรสุทธิช่วงครึ่งปีแรก 60 คิดเป็น 52.3% ของประมาณการณ์เดิม ซึ่งมองว่าสูงเกินไป
จึงทำให้ปรับเพิ่มประมาณการกำไรสุทธิตั้งแต่ปี 2560 ขึ้นเฉลี่ยปีละ 9.1% โดยภายใต้ประมาณการใหม่ คาด MTLS จะมีกำไรสุทธิในปี 2560 จำนวน 2,316 ล้านบาท โต 58.2% จากงวดเดียวกันของปีก่อน หนุนด้วยความต้องการเงินด่วนที่ยังมีอยู่มากในช่วงที่เศรษฐกิจในประเทศยังฟื้นตัวได้ช้า โดยเฉพาะจากกลุ่มเกษตรกรที่เป็นลูกหนี้หลักของ MTLS บวกกับแผนขยายสาขาเชิงรุกตามเป้าหมายขยายสาขาสู่ 2,200 สาขา โดยเน้นพื้นที่ที่บริษัทยังมี Coverage ไม่มากนักอย่างภาคตะวันออกและภาคใต้ เพื่อเข้าถึงกลุ่มลูกหนี้ใหม่ๆ มากขึ้น
นอกจากนี้ย้ำต่อว่านักวิเคราะห์ บล. เออีซี มีมุมมองบวกต่อแนวโน้มเติบโตของ MTLS จากศักยภาพของการขยายพอร์ตลูกหนี้ที่แข็งแกร่งและแผนขยายสาขาอย่างต่อเนื่อง อีกทั้งยังมีปัจจัยบวกจากพอร์ตสินเชื่อนาโน (Spread สูง) ที่มีแนวโน้มได้รับความนิยมมากขึ้น หลัง ธปท.ออกมาตรการควบคุมสินเชื่อบัตรเครดิตและสินเชื่อส่วนบุคคล ซึ่งคาดเริ่มเห็นผลบวกหลังบังคับใช้เกณฑ์ใหม่ตั้งแต่วันที่ 1 ก.ย. นี้
อีกทั้งด้วยราคาหุ้นปัจจุบันยังมี Upside 6.4% จากมูลค่าพื้นฐานใหม่ปี 2560 (วิธี GGM) ที่ 37.50 บวกกับคาดให้อัตราส่วนเงินปันผลตอบแทนปีนี้อีก 1.2% ทำให้ยังคงคำแนะนำ “ซื้อ”
…
ผู้ถือหุ้นรายใหญ่
รายชื่อกรรมการ